
PËR DISA SHTESA DHE NDRYSHIME NË VENDIMIN NR. 741, DATË 9.9.2015, TË KËSHILLIT TË MINISTRAVE, “PËR MIRATIMIN E FORMËS, RASTEVE TË KTHIMIT DHE MËNYRËS SË LLOGARITJES SË GARANCIVE FINANCIARE PËR REHABILITIMIN E MJEDISIT, PËR REALIZIMIN E PROGRAMIT MINIMAL TË PUNËS DHE REALIZIMIN E INVESTIMIT NË VEPRIMTARINË MINERARE”

Në mbështetje të nenit 100 të Kushtetutës dhe të pikës 6, të nenit 31, të ligjit nr. 10304, datë 15.7.2010, “Për sektorin minerar në Republikën e Shqipërisë”, të ndryshuar, me propozimin e ministrit të Infrastrukturës dhe Energjisë, Këshilli i Ministrave

VENDOSI:

I. Në vendimin nr. 741, datë 9.9.2015, të Këshillit të Ministrave, bëhen këto shtesa dhe ndryshime:
1. Në kreun I, “Garancia financiare për rehabilitimin e mjedisit”, bëhen shtesat e ndryshimet, si më poshtë vijon:
a) Në fund të pikës 7 shtohet fjalia “SHGJSH-ja përcjell pranë AKM-së një kopje të dokumentit të garancisë financiare vjetore.”;
b) Në fund të pikës 8 shtohet fjalia “AKBN-ja përcjell pranë AKM-së një kopje të dokumentit të garancisë financiare vjetore.”;
c) Në pikën 10 hiqen fjalët “... ose SHGJSH-ja ...”;
ç)  Pika 11 riformulohet, si më poshtë vijon:
“11. Vlera e garancisë financiare për realizimin e planit të rehabilitimit progresiv e përfundimtar të mjedisit të lejeve minerare i kthehet zotëruesit të saj pas përfundimit të procesit të rehabilitimit progresiv ose përfundimtar të mjedisit. Verifikimi dhe kontrolli në terren i zbatimit të planit të rehabilitimit kryhet nga AKBN-ja, për lejet e shfrytëzimit dhe kërkim-zbulim-shfrytëzimit, dhe nga SHGJSH-ja, për lejet e kërkim-zbulimit, në bashkëpunim për secilin rast me Agjencinë Kombëtare të Mjedisit. Plani i rehabilitimit konsiderohet i realizuar vetëm pas miratimit të raportit nga ministri përgjegjës për veprimtarinë minerare dhe ai për mjedisin. Pas miratimit të raportit, zotëruesit të lejes minerare i lirohet garancia financiare për realizimin e planit të rehabilitimit progresiv ose përfundimtar të mjedisit. Procedura e bashkëpunimit të SHGJSH-së, AKBN-së dhe AKM-së, në zbatim të kësaj pike, përcaktohet me udhëzim të përbashkët ndërmjet ministrit përgjegjës për veprimtarinë minerare dhe ministrit përgjegjës për mjedisin.”. 
d) Në pikën 13, në fjalinë e parë pas fjalës “... të shtetit ...” shtohet  “... edhe ...”;
dh) Në pikën 14, pas fjalëve “... nga ministria përgjegjëse për veprimtarinë minerare ...” shtohen “... , duke bashkëpunuar me ministrinë përgjegjëse për mjedisin ...”.
2. Kreu II, “Garancia financiare për realizimin e programit minimal të punës”  ndryshohet, si më poshtë vijon: 
“1. Për lejet e kërkim-zbulimit, Shërbimi Gjeologjik Shqiptar vlerëson programin minimal të punës, i cili është pjesë e projektit të zhvillimit të veprimtarisë minerare dhe përcakton, në vlerë monetare, garancinë financiare të detyrueshme, të përgjithshme për këtë program. Kjo vlerë e garancisë përcaktohet në vendimin e këshillit teknik të SHGJSH-së dhe miratohet nga ministri.
2. Vlera monetare e garancisë financiare për programin minimal të punës llogaritet në 10 (dhjetë) për qind të vlerës totale të investimit dhe përcaktohet në bazë të veprimtarive minerare, që duhet të realizojë minimalisht çdo zotërues i lejes minerare të kërkim-zbulimit në programin minimal të punës. Afati i vlefshmërisë së garancisë financiare duhet të jetë jo më pak se 60 (gjashtëdhjetë) ditë pas datës së parashikuar të përfundimit të investimeve. Zotëruesi i lejes minerare të kërkim-zbulimit dorëzon në QKB e në ministrinë përgjegjëse për veprimtarinë minerare dokumentin e garancisë financiare për realizimin e programit minimal të punës, jo më vonë se 30 ditë nga data e njoftimit të vendimit të miratimit të lejes.
3. Garancia financiare lëshohet nga njëra nga bankat e nivelit të dytë, që veprojnë në Republikën e Shqipërisë, në favor të ministrisë përgjegjëse për veprimtarinë minerare, sipas formatit të përcaktuar në aneksin 2, që i bashkëlidhet këtij vendimi.
4. Vlera e garancisë financiare për realizimin e investimit për lejet e kërkim-zbulimit i kthehet zotëruesit të lejes minerare në përfundim të periudhës së investimeve të përcaktuara sipas programit minimal të punës, pas hartimit të raportit të detajuar të strukturave përgjegjëse e të miratuar nga ministria, në rastet kur:
a)  investimi është realizuar brenda afatit dhe në masën 100 (njëqind) % apo mbi 100 (njëqind) % të vlerës së përgjithshme të investimeve të parashikuar në programin minimal të punës. Në këtë rast, zotëruesit të kërkim-zbulimit i kthehet vlera e plotë e garancisë, brenda 90 (nëntëdhjetë) ditëve nga data e përfundimit të periudhës së investimeve të parashikuara;
b) investimi është realizuar brenda afatit dhe në masën mbi 90 (nëntëdhjetë) % të vlerës së përgjithshme të investimeve të parashikuar në programin minimal të punës. Në këtë rast, vlera e kthimit të garancisë financiare për zotëruesin e lejes minerare të kërkim-zbulimit do të jetë pjesore, e përllogaritur në përputhje me përqindjen e realizimit të investimeve. Pjesa e mbetur e garancisë, pas kthimit të pjesshëm që i bëhet zotëruesit të lejes minerare, kalon në favor të shtetit.
5. Kur zotëruesi i lejes minerare të kërkim-zbulimit nuk ka realizuar investimin deri në 90 (nëntëdhjetë) % të vlerës së përgjithshme të investimeve, të parashikuar në programin minimal të punës dhe në afatin e parashikuar në projekt, vlera e plotë e garancisë financiare të investimit kalon në favor të shtetit.”.

Ky vendim hyn në fuqi pas botimit në Fletoren Zyrtare.

